再遊福溪巖贈主僧
作者：陳造
朝代：宋

paragraphs: 山路細縈蛇，欹危訝泛槎。
幽人肯假榻，倦客似還家。
柏徑初軒豁，筠窗更靜嘉。
饑腸如作苦，齋鼓恰停撾。
茶供含秋露，菘葅带早花。
香秔有炊玉，煮餠不摇牙。
好在經行處，還憐舊約差。
摩挱驗蛇蚓，圓缺屢蝦蟇。
境信人俱勝，心寧迹與遐。
農時多閔雨，意緒每如麻。
却話三生契，空嗟兩鬢華。
蒲團坐雙穩，良夜對篝紗。